Economia celor 20 de state din zona euro a crescut ușor în primele trei luni ale anului, înregistrând o revenire de 0,4% față de ultimele trei luni ale anului precedent.
Statele care folosesc moneda unică au trecut peste contracțiile de 0,1% din fiecare din ultimele două trimestre ale lui 2023, conform datelor actualizate ale Eurostat, citate de Associated Press marți, 7 mai. Creșterea economică a fost afectată negativ de inflația continuă și de criza energetică, în timp ce Banca Centrală Europeană a încercat să țină sub control creșterea prețurilor prin impunerea unei dobânzi cheie de 4%, un nivel record.
Performanța statelor aduce zona euro la cea mai bună creștere din al treilea trimestru al anului 2022 încoace, alimentând speculațiile conform cărora dobânda cheie ar putea fi redusă în iunie, scrie AP.
În aprilie, inflația s-a redus la 2,4%, din ce în ce mai aproape de ținta băncii centrale de 2%. Între timp, Germania, cea mai mare economie a blocului, a arătat o creștere de 0,2% în primele trei luni ale anului, după o contracție de 0,5% în trimestrul precedent, conform sursei citate. Franța, a doua economie ca mărime din zona euro, a prezentat o creștere de 0,2%, dar este devansată de Spania, a cărei economii s-a mărit cu 0,7%. Cea mai mare creștere. 1,1%, a fost înregistrată în Irlanda, țară în care își au sediul mai multe multinaționale care trag în sus cifrele.